**МОНГОЛ УЛСЫН ЗАСГИЙН ГАЗАР, ЯПОНЫ ОЛОН УЛСЫН ХАМТЫН АЖИЛЛАГААНЫ БАЙГУУЛЛАГА ХООРОНД БАЙГУУЛАХ “УЛААНБААТАР ХОТЫН ОЛОН УЛСЫН ШИНЭ НИСЭХ БУУДАЛ БАРИХ ТӨСЛИЙН НЭМЭЛТ ЗЭЭЛИЙН ХЭЛЭЛЦЭЭР”-ИЙН ТӨСЛИЙГ ЗӨВШИЛЦСӨН ТАЛААР АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНООС**

**ГАРГАСАН САНАЛ, ДҮГНЭЛТ**

2013 оны 4 дүгээр Улаанбаатар

сарын 23-ны өдөр хот

Монгол Улсын Засгийн газраас 2013 оны 4 дүгээр сарын 10-ны өдөр Улсын Их Хуралд өргөн мэдүүлсэн Монгол Улсын Засгийн газар, Японы олон улсын хамтын ажиллагааны байгууллага хооронд байгуулах “Улаанбаатар хотын олон улсын шинэ нисэх буудал барих төслийн нэмэлт зээлийн хэлэлцээр”-ийн төслийг Аюулгүй байдал, гадаад бодлогын байнгын хороо 2013 оны 4 дүгээр сарын 23-ны өдрийн хуралдаанаараа хэлэлцлээ.

Хуралдааны явцад Улсын Их Хурлын гишүүн Р.Амаржаргал гадаадын зээл, тусламжийн бодлогыг Эдийн засгийн хөгжлийн яам хариуцан оруулж ирж байх ёстойг салбарын яам дангаар хариуцан хэлэлцүүлж байгааг анхаарах, зээлийг иенээс өөр валютаар авах бололцоог судлах, иений ханшийн өсөлтөөс үүсэх зээлийн эрсдэлийг тооцох шаардлагатай талаар санал хэллээ.

Улсын Их Хурлын гишүүн Ё.Отгонбаяр уг төсөлд зорчигч эргэлтэд голчлон анхаарч, карго, HUB үйлчилгээг дутуу тусгасан байж болзошгүйг нягтлах, төслийн өртөг өсөж байгаа асуудалд салбарын яам хөндлөнгийн аудитыг хийлгэхэд анхаарах нь зүйтэй гэсэн саналуудыг гаргасан болно.

Монгол Улсын Засгийн газар, Японы олон улсын хамтын ажиллагааны байгууллага хооронд байгуулах “Улаанбаатар хотын олон улсын шинэ нисэх буудал барих төслийн нэмэлт зээлийн хэлэлцээр”-ийн төслийг Байнгын хорооны хуралдаанд оролцсон гишүүд санал нэгтэй дэмжиж, хэлэлцээрт гарын үсэг зурахыг Засгийн газарт зөвшөөрөв.

Монгол Улсын Их Хурлын чуулганы хуралдааны дэгийн тухай хуулийн 28.4-т заасны дагуу энэхүү санал, дүгнэлтийг гаргасан болно.

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Ц.ЦОЛМОН